Oppskriften på utvikling av parallellsamfunn
Shahram Shaygani, psykiater/psykoanalytiker og leder for Senter for Sekulær Integrering (SSI) Innholdsmessig viser Qureshi hvor langt han og Islam Net står fra et demokratisk samfunn som baserer seg på sekulære og humanistiske verdier. Han understreker at han og andre likesinnede følger norsk lov og avstår fra vold, men forteller samtidig hva slags verdisett han sitter med. Underteksten er at fordi Islam Net er en fredelig organisasjon som tar avstand fra vold og fordi deres medlemmer følger norsk lov, er deres eksistens helt uproblematisk.Jeg skal ta Qureshi på ordet når han skriver «Det vi i Islam Net fokuserer på i vårt arbeid, er det personlige religiøse livet vårt som muslimer, som skjer innenfor rammene av det sekulære norske samfunnet.» Islam Net står for en salafistisk retning innenfor islam som kun ser på profetens generasjon og de to neste generasjoner etter ham, som «det riktige islam». De står for en puritansk tilnærming til islam og gir lite rom for tolkning av de religiøse tekstene. Hele tankesettet går på at jo nærmere du er islams kilder, dess bedre menneske blir du. Islam Net, ved å forkynne en slik ideologi til norske borgere med muslimsk bakgrunn, skaper en psykologisk splitting i dem. I beste fall, får vi borgere som følger norsk lov, men psykologisk har helt andre verdier, som tilhører en epoke som ligger over 1000 år tilbake i tid. I verste fall, får vi individer som vil endre samfunnets normer og struktur med vold og terror, med andre ord radikaliserte individer.Det er akkurat dette som er oppskriften på utvikling av parallellsamfunn i Norge. Vi skal huske på at etableringen av det parallelle samfunnet skjer først på et psykologisk plan, før det blir realisert i praksis i samfunnet. Det kan hende at Qureshi og hans følgere i Islam Net ikke ser dette, men det som overrasker meg er hvor blinde enkelte av våre politikere, deler av den offentlige myndigheten og til og med samfunnsengasjerte mennesker er i forhold til dette fenomenet. Ett eksempel er da Arild Kragset, forebyggende koordinator mot radikalisering og voldelig ekstremisme ved Øst politidistrikt i dypeste alvor inviterte Qureshi for å holde foredrag om forebygging av radikalisering den 27.01.16. Et annet eksempel er når ordføreren i Skedsmo kommune, Ole Jacob Flæten, holdt tale i en religiøs markering for norske muslimer den 06.07.16, der Qureshi også var til stede. Politikere og de som arbeider i den offentlige myndigheten skal være klar over at med slike naive og lite gjennomtenkte gester, støtter de organisasjoner som hindrer integrering av muslimer i samfunnet og fremmer dannelsen av parallellsamfunn. Ingen er tjent med en slik utvikling i Norge, hverken muslimer eller ikke-muslimer.
Fahad Qureshi prøver å forklare hva han og Islam Net står for. Kronikken er avslørende, og viser hvor skadelige organisasjoner som Islam Net kan være for integrering.